กูรูเชียร์ 7 หุ้นเทพ! ปันผลสูง-ราคาถูก-งบดีSET บ่ายปรับลงทดสอบแนวรับ 1,240 จุด
SET เช้านี้ผันผวนและเปราะบาง หลังดีดขึ้นแรงช่วงต้นตามทิศทางตลาดภูมิภาครับ sentiment ราคาน้ำมันดิบล่วงหน้าปรับตัวขึ้น แต่ไหลลงจนปิดในแดนลบ ท่ามกลางความกังวลความผันผวนตลาดหุ้นจีนและราคาน้ำมัน ขณะที่ผลประกอบการกลุ่มแบงก์ส่วนใหญ่ดีกว่าคาดช่วยประคองดัชนีไว้ ภาคบ่ายอาจแกว่งตัวกรอบ 1,240-1,260 จุด
21 ม.ค. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า ( 21 ม.ค.) ผันผวนมาก โดยดัชนีปรับขึ้นช่วงเช้าตามตลาดหุ้นภูมิภาค แต่ตลาดหุ้นไทยยังไม่มีประเด็นที่โดดเด่นช่วงนี้ทำให้ลดช่วงบวกลงและไหลลงปิดลบ จากแรงกดดันจากเรื่องความกังวลของเศรษฐกิจที่ยังผันผวน รวมถึงราคาน้ำมันดิบด้วยเช่นกัน
นักวิเคราะห์คาดช่วงบ่าย ดัชนีจะย่อตัวลงแต่ยังเคลื่อนไหวในกรอบแนวรับ 1,240 และแนวต้าน 1,260 จุด ภาพรวมการลงทุนยังเป็นลักษณะของการหมุนเวียนไปในกลุ่มต่างๆ และภาพรวมกรอบการเคลื่อนไหวยังเป็นการปรับตัวลง ขณะที่ แนะนำหุ้น KTB-KBANK-TMB-INTUCH-ADVANC-SIRI และ DIF 
 
นางสาวธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยภาคเช้ามีความผันผวนมาก โดยดัชนีดีดตัวขึ้นไปในช่วงต้นตามทิศทางตลาดหุ้นภูมิภาค แม้ดัชนีดาวโจนส์ที่ปิดเมื่อคืนนี้ร่วงลงมากก็ตาม แต่ได้ sentiment ที่ดีจากราคาน้ำมันดิบล่วงหน้าที่ดีดตัวขึ้นมาแรงในช่วงเช้าวันนี้
อย่างไรก็ตาม ตลาดหุ้นไทยยังเปราะบาง ทำให้ดัชนีลดช่วงบวกและไหลลงมาอย่างต่อเนื่อง จากแรงกดดันเรื่องเดิมคือความกังวลตลาดหุ้นจีนที่ยังผันผวนมาก รวมถึงทิศทางราคาน้ำมันดิบมีความผันผวนด้วยเช่นกัน
ส่วนปัจจัยภายในประเทศยังไม่มีการเปลี่ยนแปลงใดโดดเด่น ขณะที่การประกาศผลประกอบการไตรมาส 4/58 และทั้งปี 58 ของกลุ่มธนาคารที่ออกมาดีกว่าที่คาดช่วยประคองตลาดไว้ได้บ้าง
แนวโน้มการลงทุนบ่ายนี้ คาดว่าดัชนีจะย่อตัวลงไปแต่จะยังเคลื่อนไหวในกรอบแนวรับ 1,240 และแนวต้าน 1,260 จุด ภาพรวมการลงทุนยังเป็นลักษณะของการหมุนเวียนไปในกลุ่มต่างๆ และภาพรวมกรอบการเคลื่อนไหวยังเป็นการปรับตัวลง
 
บล.ธนชาต ระบุในบทวิเคราะห์ ( 15 ม.ค.) ว่า SET พยายามปรับตัวขึ้นมาในช่วงเช้า นำโดยหุ้น large cap แต่ด้วยราคาน้ำมันที่ยังปรับตัวลงต่อ และค่าเงิน HKD ที่ผันผวน รวมถึงอัตราดอกเบี้ยระหว่างธนาคารของฮ่องกงที่ยังขึ้นต่อเนื่องแสดงให้เห็นว่ายังมีความเสี่ยงต่อความผันผวนอยู่ ส่งผลให้มีแรงขายทำกำไรระยะสั้นกดดันตลาดให้ย่อตัวลงมาในแดนลบ
ทั้งนี้ คงแนะนำ “Selective Buy” หุ้นตามธีม และปัจจัยรองรับแข็งแกร่ง เนื่องจาก valuation ในปัจจุบัน ความเสี่ยงค่อนข้างจำกัด เช่น
1)  กลุ่มธนาคารที่ Valuation ต่ำ, งบดี และมีโอกาสได้ที่นักวิเคราะห์จะปรับประมาณการขึ้น เช่น KTB-KBANK และ TMB
2)  กลุ่มหุ้นปันผลสูงอย่าง INTUCH-ADVANC-SIRI และ DIF 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
ADVANC มูลค่าการซื้อขาย 1,557.95 ล้านบาท ปิดที่ 155.00 บาท ลดลง 2.50 บาท
KBANK มูลค่าการซื้อขาย 1,410.43 ล้านบาท ปิดที่ 162.00 บาท เพิ่มขึ้น 2.00 บาท
PTT มูลค่าการซื้อขาย 1,285.68 ล้านบาท ปิดที่ 203.00 บาท เพิ่มขึ้น 3.00 บาท
JAS มูลค่าการซื้อขาย 756.90 ล้านบาท ปิดที่ 2.96 บาท ลดลง 0.04 บาท
SCB มูลค่าการซื้อขาย 686.54 ล้านบาท ปิดที่ 116.50 บาท ลดลง 0.50 บาท
 
ที่มา: สำนักข่าวอินโฟเควสท์